郡齋望蒋山
作者：葉夢得
朝代：宋

paragraphs: 十年在空山，未覺與世殊。
再來撫城郭，始悟非吾廬。
豈不有華屋，旌旗拱王都。
峨冠坐清旦，百吏前走趨。
而我麋鹿姿，甎然若囚拘。
忽看北山岑，突兀當坐隅。
歡言顧之笑，便欲凌崎嶇。
似我槿籬間，層巒儼相扶。
瞻不得往，起步空長吁。
少年四方志，顧盼略九區。
衰慵一如此，畢願終田閭。
拙艱固應爾，豈但悲老夫。